Resolució 533/2020, d'1 d'octubre
Convocatòries i actes de tres Consells d'Administració.
Si hom té en compte que el concepte d'informació pública definit per l'article 2.b LTAIPBG es caracteritza pel fet que la informació es troba en poder de l'Administració, aquest requisit no es compleix en aquests casos, perquè allò demanat és informació futura, que encara no existeix en el moment de presentar la sol·licitud, de manera que difícilment pot estar en poder de ningú.
Reclamació contra manca de lliurament.
Número d'expedient de la reclamació: 509/2020, 511/2020 i 517/2020 (acumulades)
Sentit de la resolució: Inadmissió
L'article 57 de la Llei 39/2015, d'1 d'octubre, de procediment administratiu comú de les administracions públiques (LPAC), preveu que l'òrgan administratiu que tramita un procediment, d'ofici o a instància de part, pot acumular-lo amb altres amb els que tingui una identitat substancial o una connexió íntima.
Està clara la identitat entre les Reclamacions 509/2020, 511/2020 i 517/2020: les parts són les mateixes (la persona reclamant i l'Ajuntament de Tarragona) i també ho són el motiu de les Reclamacions (el fet que, a judici de la persona reclamant, no s'hauria proporcionat la informació demanada), la seva fonamentació i, en general, les aportacions de les parts a aquest procediment i, en conseqüència, les qüestions sobre les que s'ha de pronunciar la GAIP.
Si al que s'acaba de dir hom hi afegeix els principis d'economia i simplicitat que han de presidir l'activitat administrativa, així com el fet que de l'acumulació no se'n deriven perjudicis per a les parts, ni per a l'interès general, procedeix concloure que la mesura d'acumular les Reclamacions citades als antecedents en aquesta Resolució única és adequada a l'ordenament jurídic i oportuna i convenient per als interessos generals.
L'article 33.2 RGAIP estableix la inadmissibilitat de les reclamacions que no tenen per objecte el dret d'accés a la informació pública.
En aplicació dels preceptes citats, aquestes reclamacions acumulades no poden ser admeses a tràmit per la GAIP perquè no tenen per objecte el dret d'accés a la informació pública.
Efectivament, si hom té en compte que el concepte d'informació pública definit per l'article 2.b LTAIPBG es caracteritza pel fet que la informació es troba en poder de l'Administració, aquest requisit no es compleix en aquests casos, perquè allò demanat és informació futura, que encara no existeix en el moment de presentar la sol·licitud, de manera que difícilment pot estar en poder de ningú.
Això no treu, naturalment, que les convocatòries i actes sol·licitades mereixin la qualificació d'informació pública des del moment que existeixin efectivament i, atès que és altament improbable que concorrin límits legals que puguin oposar-se vàlidament al dret d'accés a aquesta informació d'un electe del mateix Ajuntament, la persona reclamant segurament tindrà tot el dret a accedir-hi, i així eventualment ho declararà la GAIP, sempre que les reclamacions tinguin per objecte convocatòries i actes ja redactades en el moment de fer la sol·licitud.
Ateses les anteriors consideracions, és procedent declarar la inadmissibilitat de les tres reclamacions acumulades, sens perjudici de posar de manifest que, a judici d'aquesta Comissió de Garantia, la desatenció municipal d'aquest tipus de sol·licituds dels seus electes perjudica injustificadament el seu dret d'accés a la informació pública i podria dur a una dinàmica innecessària i feixuga d'actuacions burocràtiques, si l'electe reclamant es veu impel·lit a anar presentant sol·licituds i reclamacions de convocatòries i actes passades, que l'Ajuntament i la GAIP haurien de tramitar, amb evident perjudici de totes les parts implicades.
Sobre la base dels antecedents i fonaments jurídics exposats, el Ple de la GAIP, en la sessió d'1 d'octubre de 2020, resol per unanimitat inadmetre les Reclamacions 509/2020, 511/2020 i 517/2020 (acumulades) perquè no tenen per objecte el dret d'accés a la informació pública i disposar la publicació d'aquesta resolució al web de la GAIP.